**С П Р А В К А**

за отразяване на постъпилите становища от общественото обсъждане в периода 31.8.2023 г. - 14.9.2023 г. относно проект на Наредба за изменение и допълнение на Наредба № 40 от 14.01.2004 г. за условията и реда за извършване на автомобилен превоз на опасни товари

|  |  |  |  |
| --- | --- | --- | --- |
| **Подател** | **Предложение** | **Отразяване на становището** | **Мотиви** |
| Б. Тинчев  | 1. Към чл. 15к, ал. 1, т. 2 в края на изречението да се добави: „и във всяко от регионалните звена на ИА "АА" (извън София), след предварително обявени най-малко три дати в рамките на една календарна година.“Мотив: Към момента всички изпити за придобиване на удостоверение на консултант по безопасността при превоз на опасни товари и за удължаването му се провеждат само в София. Тъй като транспортният бизнес е разположен в цялата страна, много по-удобно ще е да има възможност това да се извършва и в регионалните звена на ИААА, където съществуват изпитни кабинети, оборудвани в съответствие с необходимите изисквания за провеждането на изпитите за правоспособност за управление на МПС, аналогично - отговарят и на тези за изпити за консултант по безопасността. Най-вероятно местните звена разполагат с кадрови специалисти в областта (или възможно съществуващата в момента изпитна комисия да бъде командирована като се съгласуват графиците между отделните звена). Предложената промяна няма да ангажира нов технически и кадрови потенциал от страна на ИААА, а ще се използват съществуващите по регионални звена. Така услугата ще стане по-достъпна за много повече потребители, вкл. и финансово, както и ще се оптимизират разходите на лицата, полагащи този изпит. Все пак не следва да се съсредоточава цялата тази дейност в София. Още повече, че транспортните фирми са разположени обикновено извън големите населени места. | Не се приема. | Съгласно чл. 15к, ал. 1, т. 2 от Наредба № 40, изпитите за придобиване на удостоверение за консултант по безопасността при превоз на опасни товари и за удължаване на срока на удостоверението се провеждат в изпитния център на ИА „АА” в София, ул. „Ген. Й. В. Гурко” № 5. Капацитетът и спецификата на обособените изпитни зали в областните отдели на ИА „АА” са съобразени с допълнителните изисквания за провеждане на изпити за придобиване на правоспособност за управление на МПС, за свидетелство на водач на МПС за превоз на опасни товари и за удостоверение на водач на лек таксиметров автомобил - обособено работно място за всеки изпитван, изолирано по начин, непозволяващ физически и визуален контакт между изпитваните лица по време на изпита.Предвид броя на кандидатите за придобиване или удължаване на срока на валидност на удостоверение за консултант по безопасността при превоз на опасни товари, както и продължителността на изпитите, изпитните кабинети на регионалните звена на ИА „АА” не разполагат с капацитет за провеждането на тези изпити. |
| 2. В чл. 38, ал. 6 срокът да се коригира на 10-дневен.Мотив: Корекцията в срока по чл. 38, ал. 6 е свързан с това, че процедурата в ИА“АА“ е чисто документална и дори предложеният срок е твърде дълъг за предоставянето ѝ. Намаляването му на 10 дни (или по-малко) е напълно разумно. В практиката се получава, че дружество, закупило ППС превозващо опасни товари от друга държава членка на ЕС, не може да го използва около 2 месеца от въвеждането му на територията на страната, ако се спазят всички срокове. И това при условие, че има всички документи да извършва такива превози в друга държава членка на ЕС. Реално, установяването на съответствието на ППС с изискванията и придружителните документи се осъществява в пунктовете за преглед, които извършват и периодичните проверки. Самата процедура по отпечатване на удостоверението в момента обаче изисква 30 дни! Ясно е, че това е предпоставка за възникване на порочни схеми на подаване чрез пълномощници и получаване на удостоверенията в по-кратки срокове. | Приема се частично. | Отразено в § 4, като в чл. 38, ал. 6 числото „30“ се заменя с „15“.Предвид спецификата на административната услуга, която е сложна по своята същност, изискват се и се разглеждат значителен брой документи, за които в определени случаи е необходимо извършването на справка за достоверност на документа от страна на лицето, което го е издало, в проекта на наредба е предложен 15 дневен срок за извършване на административната услуга. |
| 3. В чл. 38, ал. 8, т. 1 към досегашния текст, който става изречение първо, да се добави изречение второ: „В този случай валидността на удостоверението за одобрение изтича най-късно една година след датата на техническия преглед на превозното средство, предшестващ издаването на удостоверението. Въпреки това, следващият срок на валидност е в зависимост от последната номинална дата на изтичане на срока, ако техническият преглед се извърши в рамките на един месец преди или след тази дата.“Мотив: Друга разпоредба в Наредба № 40/2004 г., която към момента „ощетява“ превозвачите и би следвало да бъде хармонизирана с Европейската спогодба за международен превоз на опасни товари по шосе (Конвенцията ADR) е т.нар. номинална дата при заверка на валидността на удостоверението за одобрение. При периодичните прегледи на практика се оказва, че в повечето случаи ППС не може да бъде представено за проверка на точната дата. Често ППС се явява за преглед на по-ранна дата (поради почивен/неприсъствен ден, работна заетост и др.под.) и така срокът на валидност бива скъсяван. Напълно споделям мотивите към проекта на Наредбата в портала за обществено обсъждане за необходимостта от привеждане на националното законодателство в съответствие на разпоредбите от конвенцията ADR, поради което предложеното допълнение към чл.38, ал.8, т.1 е да се приложи буквално текст от глава 9 на ЕВРОПЕЙСКАТА СПОГОДБА (ADR) и в Наредба 40/2004 г., за да се запази валидността на удостоверението във всяка от следващите години с един и същ ден и месец. Дори според спогодбата ADR тази номинална дата се запазва и когато техническият преглед на ППС бъде извършен в рамките на един месец преди или след тази номинална дата. Това позволява ППС да работи ефективно минимално време и след изтичането на номиналната дата. | Приема се частично, с редакция. | Отразено в § 4, т. 1 от проекта, като в чл. 38, ал. 8 се изменя така:„(8) Валидността на удостоверението по ал. 1 може да бъде продължавана с 1 година след успешно преминаване на ежегодния преглед за проверка на годността на ППС за превоз на опасни товари от лицата по чл. 37, ал. 2. Ако прегледът се извърши в рамките на един месец преди датата на изтичане на валидността на удостоверението, срокът се продължава от датата, на която изтича валидността на удостоверението. При промяна на данните от удостоверението по ал. 1 продължаването на срока на валидност се извършва от Изпълнителна агенция „Автомобилна администрация“, като в удостоверението се вписва новият срок на валидност“.Предложението не се приема в частта, касаеща запазване на валидността на удостоверението, ако прегледът се извърши в месеца след изтичане на валидността на удостоверението. Съгласно изречение трето на 9.1.3.4 от ADR превозното средство не може да се използва за превоз на опасни товари след номиналната дата на изтичане на срока на валидност на удостоверението до момента, в който за превозното средство има валидно удостоверение. Предвид посоченото не може да бъде изпълнена, посочената в мотивите за предложението за изменение цел, а именно: „Това позволява ППС да работи ефективно минимално време и след изтичането на номиналната дата“. |
| 4. Към чл. 38 да се създаде ал. 11 със следния текст: „Удостоверението за одобрение на ППС, превозващи определени опасни товари може да бъде получено на посочен от заявителя адрес срещу заплащане от негова страна на цената за доставката“. За целта, следва във формуляра на заявлението по чл.38, ал.3 да бъде добавен реквизит „начин на получаване на удостоверението“.Мотив:Относно предложението за предоставяне на удостоверението за ободрение на ППС. Към момента Наредба 40/2004 г. предлага два начина за подаване на заявлението (и съпровождащите го документи) и получаване на удостоверение - на гише в централното управление на ИААА и на гише в регионално звено на ИААА, без възможност за електронно предоставяне на услугата, както и за получаване на бланката по куриер. За улеснение на двете страни е направено предложение за получаване на издаваните по Наредбата документи и чрез куриер. Няма причина получаването на издадените по тази наредба документи на заявен от получателя адрес, след като в останалата нормативна уредба на МТС е предвиден подобен ред и практика. По този начин и при евентуална възможност за електронно предоставяне на услугата стопанските субекти ще бъдат улеснени в максимална степен | Приема се с редакция. | Отразено в § 4, т. 2 от проекта, като в чл. 38 е създадена ал. 11:„(11) Удостоверението по ал. 1 може да бъде получено от заявителя или упълномощено от него лице по реда на чл. 18 от Административнопроцесуалния кодекс в седалището на Изпълнителна агенция „Автомобилна администрация“, в регионално звено на агенцията или на посочен от заявителя адрес чрез лицензиран пощенски оператор за сметка на заявителя“. |